Takskrediete vir medies ‘geleidelik verminder’ | Netwerk24
Takskrediete vir medies ‘geleidelik verminder’
Deur Nellie Brand-Jonker 14 Oktober 2017 07:00
Die belastingkrediete wat lede van mediese fondse ontvang, sal stelselmatig verminder word om dié geld vir Nasionale Gesondheidsversekering (NGV) aan te wend, sê dr. Mark Blecher, hoofdirekteur van gesondheid van die nasionale tesourie.
Die bedryf hou asem op vir ’n aankondiging oor die belastingkrediete, wat lede se premies help verlaag.
Blecher sê aankondigings kom waarskynlik in die mediumtermynbegrotingsraamwerk later vandeesmaand en in Februarie se begroting oor hoe mediese belastingkrediete hervorm gaan word.
In die tweede fase van die inwerkingstelling van NGV gaan dié geld in ’n tussentydse fonds gestort word om belangrike gesondheidsprogramme in die land te finansier – onder meer om sekere soorte kanker te behandel, asook om kinders met gehoor- en sigprobleme toegang tot gesondheidsdienste te gee.
Die mediese krediete beloop tans tussen R20 miljard en R25 miljard per jaar.
Dit is baie belangrik dat dié mense wie se belasting gewysig gaan word, die voordele wat hulle kragtens die NGV ontvang, as nuttig beskou.
Dr. Mark Blecher van die tesourie
Hy het Vrydag op ’n simposium van die mediese fonds vir staatsamptenare (Gems) oor die NGV gesê die belastinghervorming gaan waarskynlik stelselmatig wees – deels omdat die voordele van die NGV oor tyd ontwikkel gaan word. “Dit is baie belangrik dat dié mense wie se belasting gewysig gaan word, die voordele wat hulle kragtens die NGV ontvang, as nuttig beskou.”
Dit is ook nodig om die belastingkrediete stelselmatig te verminder omdat die grootste voordeel van dié krediete na laer- en middelinkomstewerkers gaan.
Blecher sê Gems is ’n groot rolspeler in die mediesefondsbedryf en moet ’n leidende rol speel in die verskuiwing na die NGV.
Gems se besteding aan gesondheidsorg beloop R30 miljard per jaar. “Dit is 0,7% van die bruto binnelandse produk (BBP). Daar is arm lande wat 1% van hul BBP aan hul hele gesondheidstelsel bestee en dié is net een fonds wat dit bestee.”
Volgens hom is Gems se besteding groter as die gesondheidsbegrotings van sewe provinsies. Dis selfs meer as wat in die Wes-Kaap bestee word, wat in die afgelope boekjaar R20 miljard beloop het.
Meer oor: Ngv | Gems | Gesondheidsorg | Staatshospitale | Mtbr2017 | Mediese Fondse | Inkomstebelasting | Belastingkrediete | Belasting | Private Gesondheidsorg
Só bestee staat aan gesondheid
ZAR/AUD 10,31 (10)
ZAR/EUR 16,84 (22)
ZAR/GBP 18,41 (28)
ZAR/USD 15,16 (20)
Gold 1500,46 (72)
Palladium 1491,92 (1080)
Platinum 853,32 (65)
Silver 17,05 (6)